CELEX: 22004D0632
Language: lv
Date: 2004-05-06 00:00:00
Title: 2004/632/EK: ĀKK-EK Ministru Padomes lēmums Nr. 1/2004 (2004. gada 6. maijs) par to, kā izmantot ilgtermiņa attīstības paketes rezerves, kā arī 9. Eiropas Attīstības fonda Investīciju mehānisma resursus ĀKK-ES Ūdens mehānisma izveidei

10.9.2004   
            
            
               LV
            
            
               Eiropas Savienības Oficiālais Vēstnesis
            
            
               L 289/68
            
         ĀKK-EK MINISTRU PADOMES LĒMUMS Nr. 1/2004
   (2004. gada 6. maijs)
   par to, kā izmantot ilgtermiņa attīstības paketes rezerves, kā arī 9. Eiropas Attīstības fonda Investīciju mehānisma resursus ĀKK-ES Ūdens mehānisma izveidei
   (2004/632/EK)
   ĀKK-EK MINISTRU PADOME,
   ņemot vērā ĀKK-EK Partnerattiecību nolīgumu, kas parakstīts 2000. gada 23. jūnijā Kotonū (turpmāk – “Nolīgums”) (1) un jo īpaši tā I pielikuma 8. punktu,
   tā kā:
   
               (1)
            
            
               ES Ministru padome 2571. sanāksmē, kas notika 2004. gada 22. martā, vienojās izveidot Ūdens mehānismu ĀKK valstīm un vienojās apsvērt 500 miljonu EUR piešķiršanu Ūdens mehānismam no nosacītās summas 1 miljarda EUR apjomā no 9. Eiropas Attīstības Fonda līdzekļiem. Tā vienojās arī nekavējoties piešķirt pirmo asignējumu 250 miljonu EUR apjomā no nosacītās 1 miljarda EUR summas un nolēma līdz 2005. gada martam veikt otro asignējumu 250 miljonu EUR apjomā, kā arī pieņēma lēmumu izmantot atlikušo 500 miljonu EUR no nosacītās 1 miljarda EUR summas. Pirmo asignējumu 250 miljonu EUR apjomā pa 9. EAF Finanšu protokola 3. punktā minētajām paketēm sadala šādi: 185 miljoni EUR ilgtermiņa attīstības atbalsta paketei, 24 miljoni EUR reģionālās sadarbības un integrācijas paketei un 41 miljons EUR Investīciju mehānismam.
            
         
               (2)
            
            
               Komisija paziņoja ĀKK Ministru padomei par 9. EAF ĀKK iekšējā asignējuma palielināšanu par 24 miljoniem EUR un piedāvāja izmantot šos resursus kā ieguldījumu ĀKK-ES Ūdens mehānismā.
            
         
               (3)
            
            
               Lai nodrošinātu atbalstu ES Ūdens iniciatīvas īstenošanai ĀKK valstīs, ir lietderīgi piešķirt resursus ĀKK iekšējai sadarbībai kopsummā 500 miljonu EUR apjomā, no kuriem pirmo asignējumu 250 miljonu EUR apjomā var piešķirt no resursiem, kurus piešķīrusi ES Ministru padome. Tomēr reģionālās attīstības un integrācijas pakete, kā noteikts nolīguma I pielikumā (turpmāk – Finanšu protokols), ir izsmelta. Tādēļ ir nepieciešams pārcelt resursus no nepiešķirtās 9. EAF ilgtermiņa attīstības paketes un no Investīciju mehānisma, kas minēti Finanšu protokola 3. punkta b) un c) apakšpunktā.
            
         
               (4)
            
            
               Nolīguma 15. pantā ir paredzēts izveidot ĀKK-EK Ministru padomi, kura ir pilnvarota pieņemt lēmumus saskaņā ar Nolīgumu,
            
         IR PIEŅĒMUSI ŠĀDU LĒMUMU.
   1. pants
   ĀKK-ES Ūdens mehānisma izveide
   Uz ĀKK iekšējo asignējumu no reģionālās sadarbības un integrācijas paketes pārceļ summu 226 miljonu EUR apjomā, no kuras 185 miljoni EUR ir no 9. EAF ilgtermiņa attīstības paketes rezervēm un 41 miljons EUR – no 9. EAF Investīciju mehānisma, un to izmanto ĀKK-ES Ūdens mehānisma izveidei. Tādējādi kopā ar 24 miljoniem EUR, kas jau ir pieejami no ĀKK iekšējās sadarbības līdzekļiem, būs pieejama kopējā summa 250 miljonu EUR apjomā, lai veiktu pirmo iemaksu ĀKK-ES Ūdens mehānisma vajadzībām.
   2. pants
   Otrā iemaksa
   Ar nosacījumu, ka ES Ministru padome veic otru asignējumu, 250 miljonu EUR apjomā no nosacītās 1 miljarda EUR summas saskaņā ar 9. EAF, minēto summu izmanto otrajai iemaksai ĀKK-ES Ūdens mehānisma vajadzībām.
   3. pants
   Lūgums pēc finansiāla atbalsta
   Saskaņā ar Nolīguma IV pielikuma 13. panta 2. punktu ĀKK Ministru padome lūdz Komisiju finansēt atbalstu ĀKK-ES Ūdens mehānismam no ĀKK iekšējās sadarbības līdzekļiem 1. un 2. pantā minēto summu apjomā.
   
      Gaboronā, 2004. gada 6. maijā
      
         
            ĀKK-EK Ministru padomes vārdā —
         
         
            priekšsēdētājs
         
         P. MOUSSA
         
      
   
   
      (1)  OV L 317, 15.12.2000., 376. lpp.